钦定古今图书集成/明伦汇编/官常典/第213卷 > 王搏
## 钦定古今图书集成/明伦汇编/官常典/第213卷 > 王搏

按《唐书王𬘭传》：“𬘭六世孙玙，玙曾孙搏。搏字昭逸，擢
进士第，辟佐王铎滑州节度府，累迁苏州刺史。久之，
以户部侍郎判户部。乾宁初，进同中书门下平章事。
董昌诛，出为威胜节度使。未行，加检校尚书右仆射，
浙东西宣抚使。会钱镠兼领二浙，故留拜门下侍郎
同中书门下平章事，判度支。昭宗建嫡后，搏请因赦”
天下以尊大其礼。正拜右仆射，迁司空，封鲁国公。初，
中官权盛，帝欲剪抑之，自石门还政一决宰相。群官
不平，构藩镇内胁天子。搏曰：“人君务平心大体御万
物，偏听产乱，古所戒也。今奄人盗威福，偪制君上，道
路人皆知之。方朝廷多难，未可卒除，当徐以计去之，
事急且有变。”崔引与搏并位，素忌搏，明达有谋，即劾
搏为中宫外应。会引罢，宰相疑搏挤斥，乃厚结朱全
忠荐己复辅政，即谮搏与枢密使宋道弼、景务修交
私，将危社稷。全忠因显疏其尤。光化三年，罢为工部
侍郎，贬溪州刺史，又贬崖州司户参军事，赐死蓝田
驿。